钦定古今图书集成/明伦汇编/官常典/第768卷 > 田昼
## 钦定古今图书集成/明伦汇编/官常典/第768卷 > 田昼

按《宋史邹浩传》：“昼字承君，阳翟人，枢密使况之从子。
以任为校书郎，调磁州录事参军，知西河县，有善政，
民甚德之。议论慷慨，有前辈风，与邹浩以气节相激
厉。元符中，浩为谏官，昼监京城门，往见浩曰：‘平生与
君相许者何如？今君为何官’？浩曰：‘上遇群臣，未尝假
以辞色，独于浩差若相喜，天下事固不胜言’。意欲待”
深相信而后发，贵有益也。昼然之。既而以病归许邸，
状报立后，昼谓人曰：“志完不言，可以绝交矣。”浩得罪，
昼迎诸涂，浩出涕，昼正色责曰：“使志完隐默官京师，
遇寒疾不汗五日，死矣，岂独岭海之外能死人哉！愿
君毋以此举自满，士所当为者，未止此也。”浩茫然自
失，叹谢曰：“君之赠我厚矣。”建中靖国初，入为大宗正
丞。曾布数罗致之，不为屈；欲与提举常平官，亦辞。请
知淮阳军，岁大疫，日挟医问病者药之，遇疾卒。淮阳人祀以为“土神”云。